“ตระกูลป.” วิ่งคึก! รับ WTI พุ่ง 4 วันติด หลัง “ลิเบีย” ลดกำลังผลิต-ความไม่สงบคาซัคสถาน
“ตระกูลป.” วิ่งคึก! รับน้ำมันดิบ WTI บวกยาว 4 วันติด หลัง “ลิเบีย” ลดการผลิตน้ำมัน รวมถึงความไม่สงบใน “คาซัคสถาน” ซึ่งเป็นหนึ่งในสมาชิกกลุ่มโอเปกพลัส
“ตระกูลป.” วิ่งคึก! รับน้ำมันดิบ WTI บวก 4 วันติด หลัง “ลิเบีย” ลดการผลิต รวมถึงความไม่สงบใน “คาซัคสถาน” ซึ่งเป็นหนึ่งในสมาชิกกลุ่มโอเปกพลัส
10 ม.ค. 2565

ผู้สื่อข่าวรายงานว่า ณ เวลา 10:11 น. ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 123 บาท บวก 3.50 บาท หรือ 2.93% สูงสุดที่ระดับ 123.50 บาท ต่ำสุดที่ระดับ 121.00 บาท ด้วยมูลค่าการซื้อขาย 670.87 ล้านบาท
ด้านราคาหุ้น บริษัท ปตท. จำกัด (มหาชน) หรือ PTT อยู่ที่ระดับ 38.75 บาท บวก 0.75 บาท หรือ 1.97% สูงสุดที่ระดับ 38.75 บาท ต่ำสุดที่ระดับ 38.25 บาท ด้วยมูลค่าการซื้อขาย 230.13 ล้านบาท
ขณะที่ราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 59.25 บาท บวก 0.25 บาท หรือ 0.42% สูงสุดที่ระดับ 59.50 บาท ต่ำสุดที่ระดับ 58.75 บาท ด้วยมูลค่าการซื้อขาย 142.82 ล้านบาท
โดยราคาหุ้นกลุ่มพลังงานปรับตัวเพิ่มขึ้น รับข่าวสัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นติดต่อกันเป็นวันที่ 4 ในวันพฤหัสบดี (6 ม.ค.) โดยได้ปัจจัยหนุนจากปัญหาความไม่สงบในคาซัคสถานซึ่งเป็นหนึ่งในสมาชิกกลุ่มโอเปกพลัส รวมทั้งรายงานการผลิตน้ำมันที่ลดลงในประเทศลิเบีย
ทั้งนี้ สัญญาน้ำมันดิบ WTI ส่งมอบเดือนก.พ. เพิ่มขึ้น 1.61 ดอลลาร์ หรือ 2.1% ปิดที่ 79.46 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 16 พ.ย. 2564
ส่วนสัญญาน้ำมันดิบเบรนท์ (BRENT) ส่งมอบเดือนมี.ค. เพิ่มขึ้น 1.19 ดอลลาร์ หรือ 1.5% ปิดที่ 81.99 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 25 พ.ย. 2564
โดยสัญญาน้ำมันดิบ WTI พุ่งขึ้นทะลุระดับ 80 ดอลลาร์ในระหว่างวัน หลังมีรายงานว่ารัสเซียได้ส่งทหารพลร่มเข้าไปยังคาซัคสถานเพื่อรักษาความสงบ หลังจากเกิดความรุนแรงทั่วประเทศจากการที่ประชาชนพากันลุกฮือประท้วงน้ำมันแพง จนทำให้รัฐบาลต้องประกาศลาออก
ด้าน บาร์บารา แลมเบรท นักวิเคราะห์ด้านพลังงานจากบริษัท Commerzbank Research กล่าวว่า ราคาน้ำมันพุ่งขึ้นทันทีที่มีรายงานว่าสถานการณ์ตึงเครียดทางการเมืองในคาซัคสถานเริ่มทวีความรุนแรง เนื่องจากคาซัคสถานเป็นประเทศที่อุดมไปด้วยแหล่งน้ำมัน และเป็นสมาชิกของกลุ่มโอเปกพลัส โดยปัจจุบันคาซัคสถานผลิตน้ำมันได้ในปริมาณ 1.6 ล้านบาร์เรล/วัน
ทั้งนี้ สัญญาน้ำมันดิบยังพุ่งขึ้นหลังมีรายงานว่า การผลิตน้ำมันในลิเบียลดลงมากกว่า 500,000 บาร์เรล/วัน เนื่องจากมีการปิดบ่อน้ำมันหลายแห่ง รวมทั้งมีการปิดซ่อมบำรุงท่อส่งน้ำมัน ขณะที่เจ้าหน้าที่ลิเบียคาดการณ์ว่า การผลิตน้ำมันอาจจะลดลงอีก 200,000 บาร์เรล/วันในสัปดาห์นี้
นอกจากนี้ สัญญาน้ำมันยังได้ปัจจัยหนุนจากการที่กลุ่มโอเปกพลัสมีมติยึดมั่นตามข้อตกลงเดิมในการเพิ่มกำลังการผลิตน้ำมันเพียง 400,000 บาร์เรล/วันในเดือนก.พ. แม้ว่าสหรัฐและชาติพันธมิตรต่างกดดันให้โอเปกพลัสเพิ่มกำลังการผลิตมากกว่านี้ เพื่อชะลอการพุ่งขึ้นของราคาน้ำมัน
สำหรับการประชุมครั้งต่อไปของกลุ่มโอเปกพลัสจะมีขึ้นในวันที่ 2 ก.พ. โดยที่ประชุมจะพิจารณานโยบายการผลิตสำหรับเดือนมี.ค.